CELEX: 32012D0443
Language: fi
Date: 2012-07-23 00:00:00
Title: 2012/443/EU: Neuvoston päätös, annettu 23 päivänä heinäkuuta 2012 , osoitettu Espanjalle rahoitusvakauden vahvistamiseksi toteutettavista erityisistä toimenpiteistä

28.7.2012   
            
            
               FI
            
            
               Euroopan unionin virallinen lehti
            
            
               L 202/17
            
         NEUVOSTON PÄÄTÖS,
   annettu 23 päivänä heinäkuuta 2012,
   osoitettu Espanjalle rahoitusvakauden vahvistamiseksi toteutettavista erityisistä toimenpiteistä
   (2012/443/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 136 artiklan 1 kohdan b alakohdan sen 126 artiklan 6 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen 136 artiklan 1 kohdan b alakohdassa määrätään mahdollisuudesta laatia talouspolitiikan laajoja suuntaviivoja, jotka koskevat niitä jäsenvaltioita, joiden rahayksikkö on euro.
            
         
               (2)
            
            
               Suosituksessaan Espanjan vuoden 2012 kansallisesta uudistusohjelmasta sekä samassa yhteydessä annetussa Espanjan vuosien 2012–2015 vakausohjelmaa koskevassa lausunnossa (1) neuvosto suositteli, että Espanja toteuttaa toimia, joilla se ”toteuttaa rahoitussektorin uudistuksen ja erityisesti täydentää meneillään olevaa pankkisektorin rakenneuudistusta puuttumalla jäljellä olevien heikkojen rahoituslaitosten tilanteeseen, laatii kattavan strategian, jota sovelletaan tehokkaasti pankkien taseisiin sisältyviin heikkolaatuisiin omaisuuseriin, ja määrittää selkeän kannan rahoitukseen ja backstop-järjestelyjen käyttöön”.
            
         
               (3)
            
            
               Edullisen ulkoisen rahoituksen runsas saatavuus ruokki 2000-luvulla Espanjan lainavetoista kotimaista kysyntää ja varallisuushintojen voimakasta kohoamista, joka keskittyi erityisesti kiinteistöalalle. Kiinteistö- ja rakennusmarkkinakuplan puhkeaminen ja tätä seurannut taloudellinen taantuma ovat heikentäneet Espanjan pankkialaa. Tämän seurauksena Espanjan pankit ovat muutamia suuria ja kansainvälisiä monialaisia rahoituslaitoksia lukuun ottamatta menettäneet suurelta osin mahdollisuutensa saada kohtuuhintaista tukkumarkkinarahoitusta, minkä vuoksi ne ovat tulleet erittäin riippuvaisiksi eurojärjestelmän jälleenrahoituksesta. Vakuuksien saatavuutta koskevat luokituksen alenemiset ovat lisäksi vakavasti rajoittaneet niiden lainanottokapasiteettia.
            
         
               (4)
            
            
               Viime vuosien aikana koettu talouden mittava supistuminen, joka vaikuttaa työllisyyteen ja työttömyyteen hyvin kielteisellä tavalla, on merkittävästi heikentänyt Espanjan julkisen talouden rahoitusasemaa. Komission yksiköiden kevään 2012 tarkistetussa talousennusteessa julkisen talouden alijäämän ennakoidaan olevan 6,3 prosenttia suhteessa BKT:hen vuonna 2012; vuoden 2012 vakausohjelmassa ja vuoden 2012 talousarviolakiesityksessä alijäämän oli arvioitu olevan 5,3 prosenttia suhteessa BKT:hen. Julkinen bruttovelka kasvoi 68,5 prosenttiin suhteessa BKT:hen vuonna 2011, ja komission yksiköiden kevään 2012 tarkistetun talousennusteen mukaan sen odotetaan nousevan 80,9 prosenttiin suhteessa BKT:hen vuonna 2012 ja 86,8 prosenttiin vuonna 2013 olettaen, että politiikka säilyy ennallaan; julkinen bruttovelka ylittää näin ollen perussopimuksen viitearvon kaikkina vuosina. Makrotalouden skenaarioon ja julkisen talouden tavoitteisiin sekä rahoitusalan uusiin pelastustoimenpiteisiin liittyvät riskit saattavat edelleen kasvattaa julkista velkaa. Tämän kehityksen vuoksi neuvosto antoi 10 päivänä heinäkuuta 2012 Espanjalle liiallista alijäämää koskevan menettelyn mukaisen suosituksen nykyisen liiallisen alijäämän tilanteen lopettamiseksi viimeistään vuonna 2014.
            
         
               (5)
            
            
               Espanjan viranomaiset ovat toteuttaneet monia merkittäviä toimenpiteitä pankkialan ongelmien korjaamiseksi. Tällaisia toimenpiteitä ovat olleet pankkien taseiden tervehdyttäminen, vähimmäispääomavaatimusten korottaminen, säästöpankkialan rakenneuudistus sekä kiinteistökehitystoimintaan liittyviä lainoja ja takavarikoituja omaisuuseriä koskevien varaustarpeiden merkittävä korottaminen. Nämä toimenpiteet eivät ole kuitenkaan riittäneet lieventämään markkinapainetta.
            
         
               (6)
            
            
               Helmikuussa 2011 Espanjan viranomaiset korottivat vähimmäispääomasuhdetta koskevan vaatimuksen (”peruspääoma”) 8 prosenttiin pankkien riskipainotetuista omaisuuseristä ja antoivat pankeille syyskuuhun 2011 asti aikaa tämän uuden vaatimuksen täyttämiseen. Niiden pankkien osalta, jotka ovat riippuvaisempia tukkurahoituksesta ja pääsevät markkinoille vain rajoitetusti, vähimmäispääomasuhde korotettiin 10 prosenttiin. Helmi- ja toukokuussa 2012 annetussa uudessa lainsäädännössä pankkeja vaadittiin kokoamaan suurempia varauksia ja pääomapuskureita sellaisten tappioiden varalle, joita saattaa aiheutua rakennus- ja kiinteistöalan heikkolaatuisiin omaisuuseriin liittyvistä järjestetyistä ja järjestämättömistä lainoista. Näiden uusien varaustarpeiden kokonaismäärän arvioitiin olevan noin 84 miljardia euroa.
            
         
               (7)
            
            
               Huhtikuussa 2012 Espanjan valtion bruttorahoitusosuus (lukuun ottamatta joukkovelkakirjojen liikkeeseenlaskuun liittyviä takauksia) oli yhteensä noin 15 miljardia euroa. Pääomatukea annettiin pankkijärjestelmän hallittua rakenneuudistusta varten perustetusta rahastosta (FROB), johon oli osoitettu 15 miljardia euroa, josta 9 miljardia euroa oli jo maksettu. Lisäksi valtio on myöntänyt pankkien liikkeeseen laskemille etuoikeutetuille joukkovelkakirjoille takauksia noin 86 miljardin euron edestä (tästä kokonaismäärästä voimassa olevia takauksia on noin 58 miljardia euroa). Vaikka FROB:n rahoituskapasiteetti on edelleen kolme kertaa niin suuri kuin sen kohdennettu pääoma, julkisen sektorin tuki ei riitä tarjoamaan riittävän laajaa tukipohjaa koko pankkialaa koskevan järjestelmän tervehdyttämiseksi.
            
         
               (8)
            
            
               Pankkialan pääomapohjan lisävahvistamisen tarpeeseen liittyvät epävarmuudet ovat osaltaan lisänneet Espanjan valtion joukkovelkakirjoihin kohdistuvia markkinapaineita. Valtion joukkovelkakirjojen tuotot ovat vuoden 2012 kesäkuun lopussa ja heinäkuun alussa nousset selvästi yli 500 peruspisteen tasoille, mikä on lisännyt Espanjan valtion rahoituskustannuksia. Korkorasituksen kasvu vaikeuttaa Espanjan julkisen talouden vakauttamiseen ja liiallisen alijäämään korjaamiseen liittyvää haastetta. Pankkialan perusteellinen rakenneuudistus ja pääomitus on tästä syystä tärkeä osa julkiseen talouteen kohdistuvien paineiden vähentämistä.
            
         
               (9)
            
            
               Espanjan viranomaiset pyysivät 25 päivänä kesäkuuta 2012 virallisesti rahoitustukea, joka liittyy Espanjan pankkialalla käynnissä olevaan rakenneuudistus- ja pääomitusprosessiin. Rahoitustukea haetaan rahoituslaitosten pääomapohjan vahvistamiseksi myönnettävää rahoitustukea koskevin Euroopan rahoitusvakausvälineen (ERVV) ehdoin. Myönnettävään tukeen sovelletaan erityisiä finanssialaa koskevia ehtoja, joista määrätään Espanjan hallituksen ja Euroopan komission yhdessä Euroopan keskuspankin (EKP) ja Euroopan pankkiviranomaisen (EPV) kanssa ja Kansainvälisen valuuttarahaston (IMF) teknisellä tuella neuvottelemassa yhteisymmärryspöytäkirjassa. Siihen tulevat sisältymään sekä pankkikohtainen ehdollisuus valtiontukisääntöjen mukaisesti että horisontaalinen ehdollisuus. Samalla Espanjan on täysin noudatettava liiallisia alijäämiä koskevan menettelyn mukaisia sitoumuksiaan ja velvoitteitaan sekä suosituksia, jotka koskevat makrotalouden epätasapainon korjaamista talouspolitiikan eurooppalaisen ohjausjakson puitteissa.
            
         
               (10)
            
            
               Espanjan pankkialan pitkän aikavälin kestävyyden vahvistaminen on ratkaisevan tärkeää, jotta voitaisiin säilyttää Espanjan rahoitusvakaus ja rajoittaa rahoitusmarkkinoiden paineiden leviämistä muihin euroalueen talouksiin ja tällä tavoin välttää kielteiset vaikutukset talouden sekä talous- ja rahaliiton moitteettomaan toimintaan. Näiden ongelmien korjaamiseksi tähän mennessä toteutetut merkittävät toimenpiteet eivät ole olleet täysin riittäviä. Tästä syystä on tarpeen toteuttaa lisätoimenpiteitä. Espanjan olisi erityisesti pantava täytäntöön erityisiä lisätoimenpiteitä, joilla voidaan tehokkaasti puuttua heikkolaatuisiin omaisuuseriin, palauttaa markkinalähtöinen rahoitus, vähentää pankkien riippuvuutta keskuspankin tarjoamasta maksuvalmiustuesta ja parantaa riskien määrittämiseen ja kriisinhallintaan käytettyjä mekanismeja.
            
         
               (11)
            
            
               Osana kokonaisstrategiaa on erittäin tärkeää pystyä puuttumaan tehokkaasti heikkolaatuisiin omaisuuseriin edellyttämällä, että tuettujen pankkien ongelmalliset omaisuuserät erotetaan selvästi pankkien taseista. Tätä vaatimusta olisi sovellettava erityisesti kiinteistökehitystoimintaan liittyviin lainoihin ja takavarikoituihin omaisuuseriin. Tällainen erottaminen poistaisi kaikki jäljellä olevat epäilyt pankkien taseiden laadusta ja antaisi pankeille paremmat mahdollisuudet hoitaa rahoituksen välittäjän tehtäviään.
            
         
               (12)
            
            
               Tällä tavoin toteutettu pankkien taseiden avoimuuden parantaminen voi myös helpottaa niiden riskien hallittua pienentämistä, joita pankeilla on kiinteistöalalla, palauttaa markkinalähtöisen rahoituksen ja vähentää pankkien riippuvuutta keskuspankin tarjoamasta maksuvalmiustuesta.
            
         
               (13)
            
            
               Terveiden puitteiden luominen Espanjan pankkialalle edellyttää, että riskien määrittämiseen ja kriisinhallintaan käytettyjä mekanismeja parannetaan. Tehokkaan strategian olisi sisällettävä muutoksia, joiden tavoitteena on vahvistaa sääntely- ja valvontakehystä ottaen huomioon rahoituskriisistä saadut kokemukset. Myös yritysjohdon valvontaa olisi parannettava kansainvälisten parhaiden käytäntöjen mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Komissio yhteistyössä EKP:n, EPV:n ja IMF:n kanssa on sopinut Espanjan viranomaisten kanssa rahoitustukeen liittyvistä erityisistä rahoitusalapoliittisista ehdoista. Nämä edellytykset vahvistetaan yhteisymmärryspöytäkirjassa, jonka komissio ja Espanjan viranomaiset allekirjoittavat. Yksityiskohtaiset rahoitusehdot määritellään rahoitustukiohjelmassa.
   Espanjan on vahvistettava pankkialan pääomapohjaa riittävästi ja toteutettava pankkijärjestelmänsä perusteellinen rakenneuudistus. Tältä osin Espanjan on yhteensovitetusti komission kanssa ja EKP:tä kuullen laadittava Espanjan pankkien tulevaa rakennetta, toimintaa ja luottokelpoisuutta koskeva strategia, jossa määritetään, millä tavoin niiden toiminta ilman myöhempää valtion tukea varmistetaan. Strategiaa tarkennetaan yhteisymmärryspöytäkirjassa, jossa kehitetään edelleen tähän päätökseen sisältyviä toimintapoliittisia ehtoja.
   2.   Tämän strategian keskeisiä osia ovat Espanjan pankkialan heikkojen osien uudistaminen sekä pankkialan sääntely- ja valvontakehysten vahvistaminen.
   3.   Espanjan pankkialan heikkojen osien uudistaminen sisältää seuraavat kolme osatekijää:
   
               a)
            
            
               kunkin pankin pääomatarpeiden määrittäminen toteuttamalla pankkialalla perusteellinen omaisuuserien laatua koskeva tarkastelu ja kyseiseen tarkasteluun perustuva pankkikohtainen stressitesti. Stressitestin tulosten perusteella pääomalisäystä tarvitsevat pankit jaetaan kolmeen eri ryhmään. Jokainen ryhmä on velvollinen esittämään rakenneuudistus- ja kriisinratkaisusuunnitelmat ja kaikki täydentävät toimenpiteet ja jatkotoimenpiteet, joista määrätään yhteisymmärryspöytäkirjassa;
            
         
               b)
            
            
               heikkojen pankkien pääomapohjan vahvistaminen, rakenneuudistus ja/tai hallittu kriisinratkaisu stressitestissä määriteltyjen mahdollisten pääoma-alijäämien korjaamissuunnitelmien perusteella. Nämä suunnitelmat perustuvat elinkelpoisuuden periaatteisiin, veronmaksajille aiheutuvien kustannusten minimointiin (vastuunjako) ja kilpailun vääristymien rajoittamiseen. Tätä varten Espanja hyväksyy lainsäädäntöä, joka i) mahdollistaa viimesijaisia saatavia koskevan menettelyn soveltamisen, mukaan lukien vastuunjaon pakolliset muodot, ja ii) parantaa pankkialan kriisinratkaisukehystä asiaankuuluvien ratkaisuvaltuuksien antamiseksi FROB:lle ja talletussuojarahastolle ottaen huomioon kriisinhallintaa ja pankkialan kriisinratkaisua koskevan EU:n säädösehdotuksen, mukaan luettuina erikoisvälineet elinkelvottomien pankkien lakkauttamiseksi;
            
         
               c)
            
            
               niiden pankkien omaisuuserien erottelu, jotka saavat pääomapohjan vahvistamistoimiinsa julkista tukea, ja arvoltaan alentuneiden omaisuuserien siirtäminen ulkopuoliselle omaisuudenhoitoyhtiölle niiden pitkän aikavälin arvon realisoimiseksi. Espanja laatii tiiviissä yhteistyössä komission, EKP:n ja EPV:n kanssa sekä IMF:n teknisellä tuella omaisuudenhoitoyhtiön perustamista ja toimintaa koskevan kattavan lainsäädäntökehyksen, jotta yhtiö on täysin toimintakykyinen vuoden 2012 marraskuuhun mennessä.
            
         4.   Varmistaakseen, että pankkialalle saadaan luotua terveet puitteet, Espanjan on myös vahvistettava sääntely- ja valvontakehyksiä ja tehostettava hallintotapoja. Strategian ja ehdollisuuden, joka eritellään kattavasti yhteisymmärryspöytäkirjassa, on sisällettävä muun muassa seuraavat toimenpiteet:
   
               a)
            
            
               Espanjan luottolaitosten edellytetään nostavan rajoituksettomien ensisijaisten omien varojen osuutensa vähintään 9 prosenttiin pääomapohjan vahvistamista koskevassa EPV:n menettelyssä esitetyn pääoman määritelmän mukaisesti;
            
         
               b)
            
            
               Espanjan luottolaitosten edellytetään soveltavan 1 päivästä tammikuuta 2013 alkaen vakavaraisuusasetuksessa käyttöön otettua pääoman määritelmää;
            
         
               c)
            
            
               luottotappiovarauksia koskeva lainsäädäntökehys on arvioitava uudelleen. Espanjan viranomaisten on rahoituskriisistä saatujen kokemusten pohjalta tehtävä ehdotuksia luottotappiovarauksia koskevan pysyvän säännöstön uudistamiseksi ottaen huomioon viime kuukausien aikana käyttöön otetut väliaikaiset toimenpiteet sekä EU:n tilinpäätössäännöstö;
            
         
               d)
            
            
               Espanjan keskuspankin (Banco de España) toiminnallista riippumattomuutta on vahvistettava; kansainvälisten suositusten ja standardien mukaisesti pankkialaan liittyvien seuraamusten määräämistä ja lupien myöntämistä koskevat talousministeriön valtuudet siirretään Banco de Españalle;
            
         
               e)
            
            
               Banco de Españan valvontamenettelyjä parannetaan entisestään sisäisen tarkastuksen perusteella.
            
         
               f)
            
            
               rahoituksen turvaverkkona toimivien elinten (FROB ja talletussuojarahasto) hallintojärjestelyjä tarkistetaan mahdollisten eturistiriitojen välttämiseksi;
            
         
               g)
            
            
               säästöpankkialan ja säästöpankkien omistamien pankkien hallintoa koskevia sääntöjä vahvistetaan;
            
         
               h)
            
            
               muutetaan kuluttajansuoja- ja arvopaperilainsäädäntöä, jotta voidaan rajoittaa etuoikeusasemaltaan toissijaisten velkavälineiden (tai talletussuojarahaston piiriin kuulumattomien välineiden) myyntiä pankkien toimesta asiaan perehtymättömille yksityisasiakkaille, ja vahvistetaan niiden noudattamista koskevaa viranomaisvalvontaa;
            
         
               i)
            
            
               toteutetaan toimia pankkijärjestelmän rakenneuudistuksesta veronmaksajille koituvien kulujen minimoimiseksi. Kun tappiot on kohdennettu omistajille, Espanjan viranomaiset edellyttävät vastuunjakoa koskevia toimenpiteitä hybridipääoman omistajilta ja etuoikeusasemaltaan toissijaisen velan haltijoilta julkista pääomaa saavien pankkien osalta;
            
         
               j)
            
            
               sitoudutaan rajoittamaan kaikkien valtiontukea saavien pankkien hallinto- ja valvontaelinten jäsenten palkkatasoja;
            
         
               k)
            
            
               parannetaan julkista luottotietorekisteriä.
            
         5.   Viranomaiset antavat komissiolle, EKP:lle, EPV:lle ja IMF:lle tiukkojen luottamuksellisuutta koskevien ehtojen mukaisesti pankkialan valvontaan tarvittavat tiedot.
   6.   Komissio yhteistyössä EKP:n ja EPV:n kanssa tarkistaa säännöllisin väliajoin tarkastuskäyntien ja Espanjan viranomaisten säännöllisen neljännesvuosittaisen raportoinnin perusteella, että taloudelliseen tukeen liittyvät toimintapoliittiset ehdot täyttyvät. FROB:n toimintaa ohjelman puitteissa valvotaan säännöllisesti.
   2 artikla
   Tämä päätös on osoitettu Espanjan kuningaskunnalle.
   
      Tehty Brysselissä 23 päivänä heinäkuuta 2012.
      
         
            Neuvoston puolesta
         
         
            Puheenjohtaja
         
         C. ASHTON
      
   
   
      (1)  EUVL C 219, 24.7.2012, s. 81.